ddrg/super_eurlex huggingface dataset:
KIRJALLINEN KYSYMYS E-1277/01

esittäjä(t): Cristiana Muscardini (UEN) komissiolle

(2. toukokuuta 2001)

Aihe: Eläinten teurastukset ja saastuminen

Uutisten mukaan Yhdistyneessä kuningaskunnassa on teurastettu yli 500 000 eläintä suu- ja sorkkataudin vuoksi. Teurastetut eläimet on haudattu tai poltettu. Ilmeisesti vielä 200 000:ta eläintä odottaa sama kohtalo.

- Mitä on tehty ympäristön saastumisen (ilma ja pohjavesi) välttämiseksi?

- Suojellaanko näillä alueilla asuvia ihmisiä mahdollisen saastumisen seurauksilta?

- Voidaanko muille Euroopan maille antaa takeet siitä, että mahdollisesti saastuneilta alueilta peräisin olevat tuotteet on tarkastettu sekä suoran saastumisriskin (saastunut vesi) että epäsuoran saastumisriskin (saastuneessa maaperässä kasvatetut tuotteet tai saastuneella vedellä kastellut tuotteet) varalta?

- Aikooko komissio tiedottaa parlamentille yksityiskohtaisesti ympäristötilanteesta näin valtavan eläinmäärän teurastamisen jälkeen?

Margot Wallströmin komission puolesta antama vastaus

(19. heinäkuuta 2001)

Suu- ja sorkkatautiepidemian hallitsemiseksi on hävitettävä suuria määriä eläinten ruhoja. Koska tähän ei ole täysin riskitöntä lähestymistapaa, on välttämätöntä, että eläinten ruhojen hävityksessä otetaan riittävästi huomioon ympäristönsuojeluun ja kansanterveyteen liittyvät seikat ja että tarvittaviin toimiin ryhdytään osana epidemian hallitsemista. Ison-Britannian terveysministeriön toimenpiteet ympäristön saastumisriskien ehkäisemiseksi ovat luettavissa osoitteessa http://www.doh.gov.uk/fmdguidance/fmdsummary.pdf (rovioiden kokoamisohjeet, ohjeet rovioissa käytettävistä materiaaleista, ohjeet rovioiden tuhkan hävityksestä ja siirrettävistä polttolaitoksista ja niin edelleen).

Eläinjätteiden hävitystä on käsitelty yhteisön tasolla useissa ympäristöä ja eläinlääkintää koskevissa direktiiveissä. Komissio on erityisesti eläinten ruhojen hävityksiä koskien antanut ehdotuksen asetukseksi(1), joka koskee muita kuin ihmisravinnoksi tarkoitettuja eläinkunnan sivutuotteita. Asetus on suunniteltu täydentämään nykyistä lainsäädäntöä ja luomaan kattavan lainsäädäntökehyksen. Tämä asetusluonnos määrittelee eläinten ja ihmisten terveyttä koskevat säännöt jätteen käsittelylle ja hävitykselle.

Suu- ja sorkkataudin vaivaamilla alueilla asuvien ja työskentelevien ihmisten suojelemiseksi Ison-Britannian terveysministeriö on laatinut kansanterveyttä koskevat ohjeet (Public Health Guidance), jotka on lähetetty kyseisillä alueilla asuville ihmisille. Ohjeet ovat saatavissa Ison-Britannian valtionhallinnon tiedotussivustosta osoitteessa http://www.co-ordination.gov.uk/foot_leaflet.htm. Rovioiden vaikutuksista terveyteen on lisäksi tehty riskinarviointi, jonka nimi on Foot and Mouth: Effects on Health of Emissions from Pyres Used for Disposal of Animals ja joka on saatavissa osoitteessa http://www.doh.gov.uk/fmdguidance/pyrereport.pdf.

Niin pian kuin luotettavia ja tarkkoja tietoja on saatavilla, komissio on valmis tiedottamaan parlamentille tämän pyynnöstä ympäristön tilasta eläinten ruhojen polttamisen jälkeen ja tutkimaan, ovatko lisätoimet tarpeen.

(1) EYVL C 96 E, 27.3.2001.
KIRJALLINEN KYSYMYS P-2226/01 esittäjä(t): Roger Helmer (PPE-DE) komissiolle. Tupakkadirektiivin 7 artikla.



Virallinen lehti nro 364 E , 20/12/2001 s. 0248 - 0249



KIRJALLINEN KYSYMYS P-2226/01 esittäjä(t): Roger Helmer (PPE-DE) komissiolle (18. heinäkuuta 2001) Aihe: Tupakkadirektiivin 7 artikla Voiko komissio vahvistaa, että normaalivahvuisia savukkeita koskevaa nimikekieltoa ei sovelleta EU:n ulkopuolelle vietäviin savukkeisiin? David Byrnen komission puolesta antama vastaus (5. syyskuuta 2001) Tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 2001/37/EY(1) 7 artiklassa säädetään, että sellaisia ilmaisuja, nimityksiä, tavaramerkkejä eikä kuvallisia tai muita merkkejä, jotka luovat vaikutelman, että kyseinen tupakkatuote on vähemmän haitallinen kuin muut, ei 30 päivästä syyskuuta 2003 lukien saa käyttää tupakkatuotteiden pakkauksissa, sanotun kuitenkaan rajoittamatta saman direktiivin 5 artiklan 1 kohdan soveltamista. Tässä ei tehdä eroa yhteisöön tuotujen, sieltä vietyjen tai siellä valmistettujen tupakkatuotteiden välillä. Johdanto-osan 27 kappaleessa viitataan tämän toimenpiteen perusteluihin ja kansainvälisten sääntöjen kehitykseen. Lisäksi johdanto-osassa viitataan tupakoinnin torjuntaa koskevaan Maailman terveysjärjestön puitesopimukseen, jota koskevissa neuvotteluissa yhteisö ja sen jäsenvaltiot ovat mukana. (1) EYVL L 194, 18.7.2001.
KIRJALLINEN KYSYMYS P-0707/01

esittäjä(t): Emmanouil Bakopoulos (GUE/NGL) neuvostolle

(28. helmikuuta 2001)

Aihe: Montenegron kriisi

Tällä viikolla Montenegron presidentti Milo Djukanovic ilmoitti, että yleiset vaalit järjestetään 22. huhtikuuta. Hänen aikomuksenaan on järjestää itsenäisyyttä koskeva kansanäänestys heinäkuussa, mikäli hän voittaa vaalit.

Kun otetaan huomioon Euroopan unionin Balkanin vakauttamiseen tähtäävät pyrkimykset, jotka huipentuivat marraskuussa 2000 allekirjoitettuun Balkanin vakautussopimukseen, kuinka neuvosto aikoo reagoida tähän uuteen Balkanin kriisiin?

Vastaus

(30. toukokuuta 2001)

Neuvosto on aina seurannut tiiviisti Montenegron tilannetta ja on useaan otteeseen keskustellut arvoisan parlamentin jäsenen mainitsemasta asiasta.

Kuten parlamentin jäsen aivan oikein korostaa, EU:n ensisijaisena tavoitteena on alueen vakaus. EU:n lisäksi tämän toivat selkeästi esille korkeimmalla tasolla viime syksynä alueen valtion- ja hallitusten päämiehet 23. marraskuuta Zagrebissa järjestetyssä huippukokouksessa. Myös presidentti Djukanovic osallistui kokoukseen ja vaati hallitusta tukemaan tätä tavoitetta. Sen jälkeen, kun presidentti Djukanovic oli ilmoittanut parlamenttivaalien järjestämisestä 22. huhtikuuta ja itsenäisyyttä koskevan kansanäänestyksen järjestämisestä tämän jälkeen, EU täsmensi välittömästi kantaansa 22. tammikuuta pidetyssä neuvoston istunnossa (yleisten asioiden neuvostossa) kehottaen Belgradin ja Podgorican viranomaisia sopimaan avoimesta ja demokraattisesta, koko liittotasavaltaa koskevasta prosessista, päättämään liittotasavallan eri osien välisten suhteiden uudesta perustuslaillisesta järjestelystä, jonka kaikki osapuolet voivat hyväksyä. Neuvosto on tyytyväinen siihen, että presidentti Kostunica on ollut halukas toimimaan rakentavasti tämän tavoitteen saavuttamiseksi. Neuvosto korostaa olevan tärkeää, että vältetään kaikki yksipuolinen toiminta, joka voisi vaarantaa tämän neuvotteluprosessin, ja että varmistetaan neuvottelutuloksen demokraattinen legitiimiys. Se painottaa olevansa vakuuttunut siitä, että kaikkien liittosuhteiden uudistamista koskevien neuvottelujen on sovittava yhteen Jugoslavian liittotasavallan sisäisen vakauden ja Kaakkois-Euroopan alueellisen vakauden kanssa.

EU:n kanta ilmaistiin selkeästi Belgradin ja Podgorican viranomaisille ministerien ja poliittisten johtajien vierailujen aikana 7. ja 8. helmikuuta 2001.
KIRJALLINEN KYSYMYS E-0509/01 esittäjä(t): Charles Tannock (PPE-DE), Philip Bushill-Matthews (PPE-DE), Den Dover (PPE-DE), Jacqueline Foster (PPE-DE), Christopher Heaton-Harris (PPE-DE), Roger Helmer (PPE-DE), Bashir Khanbhai (PPE-DE), Neil Parish (PPE-DE), Robert Sturdy (PPE-DE) ja Theresa Villiers (PPE-DE) komissiolle. Talous- ja sosiaalikomission rooli ja Euroopan unionin kustannusten priorisointi.



Virallinen lehti nro 340 E , 04/12/2001 s. 0040 - 0040



KIRJALLINEN KYSYMYS E-0509/01 esittäjä(t): Charles Tannock (PPE-DE), Philip Bushill-Matthews (PPE-DE), Den Dover (PPE-DE), Jacqueline Foster (PPE-DE), Christopher Heaton-Harris (PPE-DE), Roger Helmer (PPE-DE), Bashir Khanbhai (PPE-DE), Neil Parish (PPE-DE), Robert Sturdy (PPE-DE) ja Theresa Villiers (PPE-DE) komissiolle (22. helmikuuta 2001) Aihe: Talous- ja sosiaalikomission rooli ja Euroopan unionin kustannusten priorisointi Voiko komissio ilmoittaa näkemyksensä siitä, millainen asema talous- ja sosiaalikomitealla (ECOSOC) on nyt, kun Euroopan parlamentti valitaan suoralla vaalilla, ja siitä, pitääkö komissio perusteltuna kuluttaa komitean ylläpitämiseen satoja miljoonia euroja veronmaksajien rahoja? Pitääkö komissio todennäköisenä, että Euroopan veronmaksajat tukisivat tätä järjestelyä, jos näiden kustannusten suuruus olisi paremmin tiedossa? Kun erityisesti otetaan huomioon komission puheenjohtaja Prodin viimevuotinen lausunto, jossa todettiin, että Euroopan komissio tarvitsee lisävaroja päätehtäviensä täyttämiseen, ja viime vuoden lopulla tapahtunut komission kieltäytyminen uusien tehtävien ottamisesta siihen saakka kunnes lisärahoitus järjestyy, niin katsooko komissio, että jos komission oman tuhlaamisen poistamisella ei voida vapauttaa tarvittavia varoja, komissio voisi ehdottaa jäsenvaltioille talous- ja sosiaalikomitean lakkauttamista ja käyttää osan säästyneistä varoista (tarpeen mukaan myös siirtämällä ECOSOC:n henkilöstöä) tulevaisuudessa komission toteutettavaksi mahdollisesti annettavien lisätehtävien maksamiseen? Loyola de Palacion komission puolesta antama vastaus (10. huhtikuuta 2001) Komissio katsoo, että talous- ja sosiaalikomitea on - Rooman sopimuksen ja siihen myöhemmin tehtyjen muutosten mukaisesti - neuvoa-antava toimielin, jonka tehtävää parlamentin valitseminen suorilla vaaleilla ei ole muuttanut. Nizzan sopimuksessa tarkennetaan, että komitea muodostuu järjestäytyneeseen kansalaisyhteiskuntaan kuuluvista talous- ja yhteiskuntaelämän eri alojen edustajista. Talous- ja sosiaalikomitean toimintakustannuksia perustellaan sen neuvoa-antavalla tehtävällä, sillä komiteaa on kuultava perustamissopimuksessa määrätyissä tapauksissa. Myös parlamentti voi kuulla komiteaa. Komitean menot sisältyvät yhteisön talousarvioon, joka on yleisön saatavilla. Komissio asettaa parhaillaan ensisijaisia menojaan uuteen järjestykseen ohjelmansa strategisten tavoitteiden mukaisesti. Se ei aio rahoittaa uusia tehtäviään käyttämällä niihin muiden toimielinten ja elinten, kuten talous- ja sosiaalikomitean, toiminnassa mahdollisesti säästyneitä määriä.
KIRJALLINEN KYSYMYS P-1159/01 esittäjä(t): Raffaele Costa (PPE-DE) komissiolle. Säilöntä- ja lisäaineiden käyttö suojatulla alkuperäisnimityksellä merkittyjen juustojen valmistuksessa.



Virallinen lehti nro 261 E , 18/09/2001 s. 0230 - 0230



KIRJALLINEN KYSYMYS P-1159/01 esittäjä(t): Raffaele Costa (PPE-DE) komissiolle (3. huhtikuuta 2001) Aihe: Säilöntä- ja lisäaineiden käyttö suojatulla alkuperäisnimityksellä merkittyjen juustojen valmistuksessa Onko suojatulla alkuperäisnimityksellä merkittyjen juustojen valmistukseen käytettävään maitoon sallittua lisätä säilöntä- ja lisäaineita, joita ei ole nimenomaan mainittu valmistusta koskevissa säännöissä? Onko suojatulla alkuperäisnimityksellä merkittyjen yli 60 vuorokautta kypsytettävien, raakamaidosta valmistettavien juustojen valmistuksessa lisäksi sallittua käyttää maitoa, joka ei täytä direktiivin 92/46/ETY(1) liitteen A IV luvussa määritettyjä vaatimuksia? (1) EYVL L 268, 14.9.1992, s. 1. Franz Fischlerin komission puolesta antama vastaus (2. toukokuuta 2001) Komissio voi vakuuttaa arvoisalle parlamentin jäsenelle, että suojatun alkuperänimityksen (SAN) rekisteröiminen maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92(1) mukaisesti on mahdollista ainoastaan sellaisten tuotteiden osalta, joiden yhteydessä noudatetaan täysimääräisesti voimassa olevaa yhteisön laaja-alaista sääntelyä ja erityisesti terveyttä koskevia säännöksiä. Tiettyjen SAN-nimitysten osalta eritelmään voi lisäksi sisältyä yhteisön lainsäädäntöä tiukempia vaatimuksia, joita on tällöin noudatettava. (1) EYVL L 208, 24.7.1992.
KIRJALLINEN KYSYMYS E-0825/01 esittäjä(t): Laura González Álvarez (GUE/NGL) komissiolle. Cares- ja Devajokien saastuminen Picos de Europan kansallispuistossa.



Virallinen lehti nro 261 E , 18/09/2001 s. 0203 - 0203



KIRJALLINEN KYSYMYS E-0825/01 esittäjä(t): Laura González Álvarez (GUE/NGL) komissiolle (19. maaliskuuta 2001) Aihe: Cares- ja Devajokien saastuminen Picos de Europan kansallispuistossa Espanjan viranomaisten kansallispuistoksi julistama Picos de Europa sijaitsee Espanjan pohjoisosassa Asturiasin, Leónin ja Cantabrian alueella. Pyökit, tammet, marjakuuset, piikkipaatsamat, saarnet ja lehmukset antavat suojan runsaalle eläimistölle, johon kuuluu 64 nisäkäslajia sekä 146 lintulajia, joista useat, kuten metso, maakotka ja kanahaukka ovat rauhoitettuja. Se on ainoa kansallispuisto, jossa asustaa karhu, susi ja lohi, kolme Espanjan eläimistön tunnusomaisinta lajia. Aivan viime vuosiin saakka kansallispuistoa halkovat joet ovat olleet puhtaita ja kirkasvetisiä. Viimeksi kuluneiden kymmenen vuoden aikana yhdyskuntien ja maatalouden puhdistamattomat jätevedet ovat kuitenkin alkaneet uhata jokien puhtautta. Jätevesien laskeminen Deva- ja Caresjokiin sekä niiden sivujokiin lienee vesien laadusta annettujen direktiivien 78/659/ETY(1), 79/923/ETY(2), 91/271/ETY(3) ja 76/464/ETY(4) sekä hiljattain tarkistetun, vesien suojelemisesta nitraattien aiheuttamalta pilaantumiselta annetun direktiivin 91/676, kuten myös luontotyyppien suojelusta annetun direktiivin 92/43/ETY(5) vastaista. Miten komissio, jonka tehtävänä on valvoa perussopimusten määräysten noudattamista, aikoo valvoa yhteisön ympäristölainsäädännön noudattamista kyseisellä alueella? (1) EYVL L 222, 14.8.1978, s. 1. (2) EYVL L 281, 10.11.1979, s. 47. (3) EYVL L 135, 30.5.1991, s. 40. (4) EYVL L 129, 18.5.1976, s. 23. (5) EYVL L 206, 22.7.1992, s. 7. Margot Wallströmin komission puolesta antama vastaus (24. huhtikuuta 2001) Komissio on tietoinen parlamentin jäsenen mainitsemista seikoista. Asiasta on tehty vastikään valitus, joka on parhaillaan käsiteltävänä. Perustamissopimusten valvojana komissio ryhtyy tarvittaviin toimenpiteisiin varmistaakseen, että yhteisön lainsäädäntöä noudatetaan tässä tapauksessa.
KIRJALLINEN KYSYMYS P-1581/01

esittäjä(t): Juan Naranjo Escobar (PPE-DE) komissiolle

(21. toukokuuta 2001)

Aihe: Angolan viimeisimmät tapahtumat

Viime viikonloppuna kapinallisjoukkojen Luandan lähellä aloittamassa hyökkäyksessä noin sata ihmistä on kuollut ja toiset sata kadonnut. Lisäksi Unita-sissijärjestöön kuuluva aseistettu ryhmä on siepannut 60 lasta. Silminnäkijöiden mukaan operaatio oli valikoiva ja hyvin valmisteltu. 10-18-vuotiaiden siepattujen joukossa on 51 poikaa ja 9 tyttöä. Puolueettomien avustusjärjestöjen neljä jäsentä on surmattu Luandan välikohtauksissa, ja lapset joutuvat taas kärsimään konfliktialueelle tyypillisistä rikoksista. Siepatut lapset joutuvat seksuaalisen hyväksikäytön uhreiksi, heitä käytetään elävinä kilpinä puolustukseen tai jopa pakotetaan sotilaiksi.

Onko komissio tuominnut nämä toimet, jotka loukkaavat räikeästi Yhdistyneiden Kansakuntien vuonna 1989 tehtyä yleissopimusta lapsen oikeuksista ja erityisesti sen valinnaista pöytäkirjaa lapsista aseellisissa selkkauksissa? Mikä asema konfliktialueilla asuvien lasten suojelemisella on Euroopan unionin ja kolmannen maailman välisessä yhteistyössä? Mitkä komission mielestä ovat ne erityistoimenpiteet, joihin voitaisiin ryhtyä puolustuskyvyttömien ja haavoittuvien lasten suojelemiseksi tämän tyyppisiltä sissihyökkäyksiltä?

Poul Nielsonin komission puolesta antama vastaus

(29. kesäkuuta 2001)

Unioni on antanut julkilausuman, jossa jyrkästi tuomitaan lähellä Caxiton kaupunkia Angolassa tapahtunut Unitan hyökkäys, jossa 60 lasta siepattiin eurooppalaisen kansalaisjärjestön tukemasta koulusta. Kyseisessä puheenjohtajamaan julkilausumassa unioni vaatii kaikkien siepattujen lasten välitöntä vapauttamista ja turvallista kotiinpaluuta sekä tekijöiden saattamista oikeuden eteen vastaamaan teoistaan.

Aseellisista selkkauksista kärsivien lasten auttamisen ja suojelun osalta voidaan yleisesti todeta, että komissio on asettanut lapset ensisijaiseen asemaan humanitaarista apua annettaessa. Euroopan komission humanitaarisen avun toimisto (ECHO) on vuoden 2000 alusta rahoittanut yli 40 miljoonalla eurolla lasten erityistarpeisiin kohdistettuja hankkeita. Yleisimpiä hankkeita ovat hankkeet lapsisotilaiden kotiuttamiseksi, kuntouttamiseksi ja uudelleensopeuttamiseksi, terveys- ja ravitsemushankkeet, sodasta kärsiville lapsille annettava psykososiaalinen tuki, perheiden jäljittäminen ja yhdistäminen sekä koulutus hätätapausten varalle. Kyseisillä hankkeilla autetaan lapsia sissihyökkäysten varalta. Angolassa on toteutettu lasten erityistarpeisiin kohdistettuja hankkeita myös yhteistyössä seuraavien kumppaneiden kanssa: Lääkärit ilman rajoja (Belgia, MSF-B), Concern (Irlanti), YK:n lastenavun rahasto (Unicef), Cooperation, Interchange and Culture (Portugali, CIC) ja Caritas (Italia).
KIRJALLINEN KYSYMYS E-0375/01

esittäjä(t): Luciano Caveri (ELDR) komissiolle

(15. helmikuuta 2001)

Aihe: Susien paluu Alppien alueelle

Susien (Canis lupus) paluu Alppien alueelle johtuu susien muutosta Italian Apenniineilta ja aiheuttaa varsin erilaisia reaktioita viranomaisten ja jäsenvaltioiden oikeuskäytännön kannalta jäsenvaltiosta riippuen. Usein on käytetty erilaisia verukkeita, jotta voidaan kiertää yhteisön joustamatonta lainsäädäntöä, jonka mukaan susia ei saa metsästää.

Pyytäisin komission arviota asiasta ja tiedustelisin, onko komission mielestä ryhdyttävä yhteisiin toimiin ja mahdollisesti muutettava voimassa olevaa lainsäädäntöä?

Margot Wallströmin komission puolesta antama vastaus

(3. huhtikuuta 2001)

Joitakin Espanjassa ja Kreikassa eläviä populaatioita lukuun ottamatta susi (Canis lupus) on luontotyyppidirektiivin(1) liitteeseen IV sisältyvä yhteisön tärkeänä pitämä laji, jota on suojeltava tinkimättömästi. Direktiivin 12 artiklan mukaan jäsenvaltioiden on kiellettävä näiden lajien luontaisella levinneisyysalueella kaikki näiden lajien yksilöitä koskeva tahallinen pyydystäminen tai tappaminen luonnossa sekä näiden lajien tahallinen häiritseminen erityisesti niiden lisääntymis-, jälkeläistenhoito-, talvehtimis- ja muuttoaikana.

Luontotyyppidirektiivin 16 artiklan nojalla jäsenvaltiot voivat poiketa 12 artiklan säännöksistä, jollei muuta tyydyttävää ratkaisua ole ja jollei poikkeus haittaa kyseisten lajien kantojen suotuisan suojelun tason säilyttämistä niiden luontaisella levinneisyysalueella. Poikkeusta voidaan perustella sellaisten erityisen merkittävien vahinkojen ehkäisemisellä, jotka koskevat viljelmiä, karjankasvatusta ja muuta omaisuutta, tai kansanterveyttä ja yleistä turvallisuutta koskevilla tai muilla erittäin tärkeän yleisen edun kannalta pakottavilla syillä, sosiaaliset ja taloudelliset syyt mukaan luettuina.

Komissio on jo useiden vuosien ajan rahoittanut Life-luonnonsuojelutuella hankkeita, joissa keskitytään arvioimaan susitilannetta Euroopassa, varsinkin Alppien alueella, ja susien suojelua. Näissä hankkeissa on tutkittu ja sovellettu erilaisia menetelmiä, joissa maanviljelijöille maksetaan korvauksia susien aiheuttamista vahingoista ja joilla ehkäistään näiden vahinkojen aiheutumista. Näissä hankkeissa on muun muassa todettu, että Alppien alueen nykyinen susipopulaatio ei kokonsa perustella voine aiheuttaa ongelmia alueellisella tasolla ja että vahingot aiheutuvat paikallisella tasolla.

Näin ollen komissio ei usko, että olisi suotavaa valmistella yhteisiä toimenpiteitä tai muuttaa voimassa olevaa yhteisön lainsäädäntöä, varsinkaan luontotyyppidirektiiviä ja sen liitteitä.

(1) Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY (EYVL L 206, 22.7.1992).
KIRJALLINEN KYSYMYS E-1170/01

esittäjä(t): Antonio Tajani (PPE-DE) komissiolle

(19. huhtikuuta 2001)

Aihe: Kristittyjen joukkomurhat eri puolilla maailmaa

Yhdistyneet kansakunnat ja monet ihmisoikeusjärjestöt ovat viime aikoina varoittaneet kristittyihin kohdistuvien vainojen hälyttävästä lisääntymisestä eri puolilla maailmaa: 165 000 kuollutta ja 200 miljoonaa vainojen kohteeksi joutunutta vuonna 2000.

Euroopalla, jonka syvät, juutalaisten joukkoteurastuksesta aiheutuneen häpeän synnyttämät haavat eivät ole vielä umpeutuneet, on velvollisuus ryhtyä toimiin uskonnonvapauden varjelemiseksi.

Mihin toimiin komissio aikoo ryhtyä varjellakseen kaikille ihmisille kuuluvaa uskonnonvapautta ja taatakseen oikeuden siihen Euroopassa ja muualla maailmassa?

Mitä komissio aikoo tehdä estääkseen tällaiset suvaitsemattomuudesta ja uskonnollisesta syrjinnästä johtuvat tapaukset ja turvatakseen työn, jota maallikot ja lähetystyöntekijät tekevät jatkuvasti henkensä uhalla?

Christopher Pattenin komission puolesta antama vastaus

(20. kesäkuuta 2001)

Euroopan unioni tuomitsee kaikkinaisen uskontoon ja vakaumukseen perustuvan syrjinnän ja suvaitsemattomuuden, mitä unioni korosti myös Genevessä tänä vuonna pidetyssä YK:n ihmisoikeustoimikunnan 57. kokouksessa. EU:n kanta näkyi mm. jäsenvaltioiden tuessa Irlannin ehdottamalle päätöslauselmalle kaikkinaisen uskontoon perustuvan suvaitsemattomuuden poistamisesta sekä unionin julkilausumassa poliittisista oikeuksista ja kansalaisoikeuksista, joissa tuomitaan kaikkinainen uskontoon ja vakaumukseen perustuva syrjintä ja suvaitsemattomuus. Lisäksi unioni kehottaa kaikkien maiden hallituksia varmistamaan, että kansalliset oikeusjärjestelmät pystyvät takaamaan uskonnon ja vakaumuksen harjoittamisen vapauden kaikille ilman syrjintää. Unioni tukee YK:n erityistarkkailijan pyrkimyksiä vastedes tutkia kaikissa maissa niitä tapauksia, jotka ovat ristiriidassa asiaa koskevien kansainvälisten standardien kanssa, erityisesti YK:n kaikkinaisen uskontoon ja vakaumukseen liittyvän suvaitsemattomuuden poistamisesta antaman julistuksen kanssa.

Komissio oli aktiivisesti mukana ihmisoikeustoimikunnan kokouksessa Genevessä ja se pitää erittäin tärkeänä uskonnonvapauteen liittyviä kysymyksiä. Demokratiaa ja ihmisoikeuksia koskevan eurooppalaisen aloitteen puitteissa voidaan myöntää tukea niille toimille EU:n ulkopuolisissa maissa, joilla pyritään uskonnonvapauden edistämiseen ja puolustamiseen.

Myös Euroopan unionin perusoikeuskirjan 10 artiklassa korostetaan uskonnonvapauden tärkeyttä.

Euroopan unioni ottaa jatkossakin esille uskonnonvapauteen liittyvät kysymykset eri vuoropuheluissaan EU:n ulkopuolisten maiden kanssa näiden kysymysten ollessa aiheellisia.